ปัจจัยความเสี่ยง

ความเสี่ยงจากการพึ่งพิงกลุ่มลูกค้ารายใหญ่

ลักษณะความเสี่ยง สาเหตุ ผลกระทบ แนวโน้ม และมาตรการรองรับ

-   บริษัทฯให้บริการกลุ่มลูกค้ารายใหญ่ได้แก่กลุ่มธุรกิจค้าปลีก คิดเป็นสัดส่วนประมาณร้อยละ 55
    ของรายได้ในประเทศไทย และคิดเป็นร้อยละ 11 ของรายได้จากงบการเงินรวม

-   หากลูกค้ากลุ่มนี้เลิกใช้บริการจะทำให้เกิดผลกระทบต่อรายได้ในประเทศไทย

-   ณ ปัจจุบัน บริษัทได้เพิ่มการให้บริการแก่กลุ่มธุรกิจอื่นได้แก่ การให้บริการซอฟท์แวร์ระบบ
    Cloud computing ให้แก่กลุ่มธุรกิจขนส่งและโลจิสติกส์
    และการให้บริการบรอดแบนด์อินเทอร์เน็ตซึ่งจะให้บริการแก่ผู้บริโภคทั่วไป รวมถึง ห้างร้าน
    โรงแรม และอีกหลายกลุ่มลูกค้าในจังหวัดนครราชสีมาและเชียงใหม่
    ซึ่งคาดว่าจะเริ่มมีรายได้ในไตรมาสที่ 2 ปี 2556 นี้

ความเสี่ยงจากการแข่งขัน

ลักษณะความเสี่ยง สาเหตุ ผลกระทบ แนวโน้ม และมาตรการรองรับ

-   ธุรกิจการให้บริการเทคโนโลยีสารสนเทศสำหรับการจัดเก็บและจัดการข้อมูลแบบครบวงจรโดยการใช้งานคอมพิวเตอร์เคลื่อนที่
    ปัจจุบันมีการแข่งขันสูงเนื่องจากคู่แข่งขันสามารถเข้ามาในธุรกิจได้ง่าย
    โดยเฉพาะในรูปแบบของการซื้อมาขายไปสำหรับเครื่องคอมพิวเตอร์มือถือ
    อาจเป็นอุปสรรคต่อการขยายธุรกิจของบริษัทได้

-   อย่างไรก็ตาม แม้ว่าการเข้ามาทำธุรกิจซื้อมาขายไปคอมพิวเตอร์มือถือจะทำได้ง่าย
    แต่ผู้เข้ามาใหม่ที่ยังมีฐานลูกค้าจำนวนน้อยอาจเสียเปรียบในด้านราคาซื้อวัตถุดิบทำให้แข่งขันได้ยาก
    นอกจากนี้บริษัทที่มีการให้บริการที่ครบวงจร
    คือมีการพัฒนาซอฟท์แวร์และบำรุงรักษาจะมีความได้เปรียบมากกว่าในการรักษาและขยายฐานลูกค้า
    ปัจจุบันคู่แข่งที่มีการให้บริการที่ครบวงจรเช่นเดียวกับบริษัทมีเพียง 2 ราย
    โดยบริษัทมีความได้เปรียบในเรื่องความสามารถในการทำกำไร
    การให้บริการที่เข้าถึงทั่วประเทศ ความสัมพันธ์กับผู้จัดจำหน่าย เป็นต้น
    ซึ่งทำให้มั่นใจว่าบริษัทมีศักยภาพที่ดีสำหรับการแข่งขันในอุตสาหกรรมนี้อย่างต่อเนื่องในอนาคต

ความเสี่ยงด้านสภาพคล่อง

ลักษณะความเสี่ยง สาเหตุ ผลกระทบ แนวโน้ม และมาตรการรองรับ

-   อัตราหนี้สินต่อส่วนของผู้ถือหุ้นของบริษัทฯ ณ วันที่ 31 ธันวาคม 2555 อยู่ที่ 1.90 เท่า
    ซึ่งอาจทำให้บริษัทฯมีปัญหาด้านสภาพคล่องและภาระหนี้ที่ต้องชำระคืนสถาบันการเงินได้

-   อย่างไรก็ตาม ทางบริษัทฯได้ดำเนินการเพิ่มทุนแบบมอบอำนาจทั่วไปแก่บุคคลในวงจำกัด
    จำนวน 16 ล้านหุ้น ที่ราคาเสนอขาย 7.93 บาทต่อหุ้นแล้ว
    โดยบริษัทฯได้รับเงินเพิ่มทุนจำนวน 127 ล้านบาทแล้วในเดือนมีนาคม 2556
    ซึ่งเงินเพิ่มทุนดังกล่าว ส่วนหนึ่งจะนำมาชำระเงินกู้ยืม
    และอีกส่วนจะนำมาใช้เป็นเงินทุนหมุนเวียน ซึ่งจะช่วยแก้ปัญหาสภาพคล่องของบริษัทฯได้

ปัจจัยความเสี่ยงที่มีผลต่อธุรกิจของบริษัทย่อยในมาเลเซีย

-   ความเสี่ยงจากลักษณะการดำเนินธุรกิจที่มีอัตรากำไรขั้นต้นต่ำ

  ลักษณะการดำเนินธุรกิจของบริษัทย่อยในมาเลเซีย
  มุ่งเน้นการขายและบริการให้กับลูกค้ารายใหญ่ที่มีการซื้อในปริมาณมาก
  ซึ่งส่งผลให้มีอัตรากำไรขั้นต้นที่ต่ำประมาณร้อยละ 5 - 7
  ซึ่งอาจส่งผลต่อผลการดำเนินงานของบริษัทอย่างมีนัยสำคัญ ทั้งนี้
  ผู้บริหารได้ตระหนักถึงความเสี่ยงดังกล่าว
  จึงทำให้เกิดการปรับนโยบายการขายโดยมุ่งเน้นการขายและให้บริการที่มีมูลค่าเพิ่มมากขึ้น

-   ความเสี่ยงจากการพึ่งพิงลูกค้าภาคราชการ

  ปัจจุบันรายได้ประมาณร้อยละ 75 ของบริษัทย่อย มาจากการให้บริการเป็นผู้รับเหมาช่วง
  (subcontractor)
  ให้กับผู้ที่ได้รับประมูลงานต่อลูกค้าปลายทางซึ่งเป็นหน่วยงานราชการในโครงการต่างๆ
  ซึ่งจะทำให้ บริษัทย่อยมีความเสี่ยงดังต่อไปนี้

  (1) ความผันผวนของรายได้

  รายได้ของบริษัทย่อยอาจมีความผันผวนโดยจะขึ้นอยู่กับจำนวนและขนาดของโครงการที่ได้รับในแต่ละปี
  ซึ่งหากในอนาคตภาครัฐมีนโยบายกระตุ้นการลงทุน หรือมีการชะลอ
  ตลอดจนการยกเลิกโครงการที่เกี่ยวกับเทคโนโลยีสารสนเทศ
  อาจทำให้รายได้ของบริษัทย่อยมีการเปลี่ยนแปลงเพิ่มขึ้นหรือลดลงอย่างมีนัยสำคัญได้
  อย่างไรก็ตาม ผู้บริหาร
  เชื่อว่าความต้องการเทคโนโลยีสารสนเทศของภาครัฐยังคงมีอยู่อย่างต่อเนื่อง
  ทั้งในการติดตั้งระบบใหม่และการปรับปรุงระบบที่ใช้อยู่ในปัจจุบัน
  อีกทั้งโครงการที่บริษัทย่อยให้บริการต่อหน่วยงานราชการ ส่วนใหญ่เป็นโครงการระยะ 3 ปี
  ทำให้สามารถวางแผนการจัดหาโครงการใหม่มารองรับโครงการที่กำลังจะหมดสัญญาได้
  นอกจากนี้บริษัทย่อยมีแนวทางในการลดการพึ่งพิงลูกค้าปลายทางภาคราชการโดยการมุ่งเน้นกลุ่มลูกค้าภาคเอกชนขนาดใหญ่เพิ่มขึ้นในกลุ่มธนาคาร
  สถาบันการเงิน ธุรกิจประกันภัย และสถาบันการศึกษา เป็นต้น
  เพื่อเป็นการลดความผันผวนของรายได้

  (2) ระยะเวลาในการเก็บหนี้นาน

  โดยปกติแล้ว ลูกค้าภาคราชการจะมีขั้นตอนการตรวจรับงานและการชำระเงินค่อนข้างนาน
  ส่งผลให้บริษัทย่อยมีระยะเวลาในการเก็บหนี้นาน คือ ประมาณ 120 – 160 วัน
  ซึ่งอาจทำให้เกิดการขาดแคลนเงินทุนหมุนเวียน
  ส่งผลกระทบต่อสภาพคล่องและมีภาระดอกเบี้ยจ่ายที่สูงขึ้นได้

  อย่างไรก็ตามผู้บริหารมีนโยบายในการปรับปรุงระยะเวลาในการเก็บหนี้โดยการส่งทีมเจ้าหน้าที่เข้าควบคุมการติดตั้งและการจัดทำเอกสาร
  ซึ่งทำให้สามารถส่งมอบงานให้ภาครัฐได้รวดเร็วขึ้น